Subject: Pöördumine seoses õiguskantslerile esitatud avaldusega (juhikandidaadi registreerimine sõidueksamile)
From: "Mariann Salomets - OKK" <[email-masked]>
To: <[email-masked]>
Date: Mon, 15 Dec 2025 14:20:21 +0200

Tere

Õiguskantsleri poole on pöördunud autokool avaldusega, milles väidetakse, et 
Transpordiamet on juba 2019. aastal kehtestanud piirangu, mille kohaselt ei 
ole autokoolil võimalik registreerida juhikandidaati sõidueksamile teise 
maakonna eksamipunkti, kui autokool ise on registreeritud muus piirkonnas. 
Avaldaja selgituste kohaselt ei laiene seesugune piirang juhikandidaadile 
endale, kuivõrd juhikandidaat saab Transpordiameti e-teeninduses iseseisvalt 
registreerida end sõidueksamile vabale ajale mis tahes piirkonnas, kus  on 
olemas vastava kategooria eksamisõiduk. Autokool peab sellist erisust 
põhjendamatuks ning palub õiguskantsleri hinnangut selle kooskõlale 
põhiseadusega.
Ühestki asjassepuutuvast õigusaktist ei nähtu avalduses kirjeldatud 
piirangut. Samuti ei kajastu selline piirang Transpordiameti veebilehel 
avaldatud teabes. Vastupidi, Transpordiameti 
<https://transpordiamet.ee/soidueksam#soidueksamile-regist> veebilehel 
<https://transpordiamet.ee/soidueksam#soidueksamile-regist>  selgitatakse, 
et sõidueksamit on juhtimisõiguse taotlejal lubatud sooritada kõikides 
Transpordiameti teenindusbüroodes, olenemata eksami sooritaja elukohast või 
koolitaja asukohast. Ka teenindusbüroode ja eksamikategooriate tabelist 
nähtub üksnes täpsustus, millistel juhtudel on sõidueksamile võimalik 
registreerida autokooli kaudu ning et automaatkäigukastiga eksamisõidukiga 
eksamite korraldamine eeldab kokkulepet kohaliku autokooliga ja eelnevalt 
broneeritud eksamipäeva.
Juhul, kui õiguskantslerile esitatud avalduses väidetu vastab tõele ning 
Transpordiamet piirab autokoolide võimalust registreerida juhikandidaate 
sõidueksamile teise maakonna eksamipunkti, siis palume selgitada, millisel 
õiguslikul alusel selline piirang on kehtestatud ning kas tegemist on üldise 
reegli või üksnes teatud kategooriaid puudutava piiranguga. Samuti palume 
selgitada, kuidas on põhjendatud erinev kohtlemine olukorras, kus 
juhikandidaat saab end eksamile registreerida piiranguta, kuid autokooli 
vahendusel registreerimine on territoriaalselt piiratud.
Palume vastata võimalusel 22. detsembriks 2025. Juhul, kui Transpordiamet 
vajab vastamiseks pikemat aega, siis palume meid sellest teavitada.

Lugupidamisega

Mariann Salomets
Nõunik
Ettevõtluskeskkonna osakond
Õiguskantsleri Kantselei
Kohtu 8, 15193 Tallinn
Tel: 6938410
www.oiguskantsler.ee <https://www.oiguskantsler.ee>